# אוטו קומוי

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אוטו קומוי (Otto Komoly, מבוטא כ-קומויי) או בשמו העברי נתן קאן (1892- 1945). מנהיג ציוני בהונגריה בתקופת השואה.

## [עריכה] פעילותו הציבורית

אוטו נולד בבודפשט, הונגריה ולמד הנדסה. במלחמת העולם הראשונה עלה לדרגת קצין וזכה במספר עיטורים גבוהים. מבחינה אידאולוגית מצא את עצמו קומוי משתייך אל הפלג של הציונים הכלליים בתנועה הציונית והוא החל לפעול בה. ב-1940 אף נבחר לסגן יושב-ראש הפדרציה הציונית בהונגריה.

ב-1941 חבר קומוי לישראל קסטנר, שביקש להקים גוף של יהודים ליברליים וסוציאל דמוקרטיים שיעזור לפליטים היהודים שהחלו להגיע להונגריה. גוף זה שהיו חברים בו אישי ציבור נוספים כדוגמת יואל ברנד ושמואל שפרינגמן, הפך בסופו של דבר לוועדה רשמית ב-1943 ונקרא ועדת העזרה וההצלה בבודפשט. קומוי עמד רשמית בראש הועדה אם כי למעשה היה זה קסטנר שהיה מנהיגה בפועל. עד לכיבושה של הונגריה בידי גרמניה הנאצית במרץ 1944 עסק קומוי במסגרת פעילותו בועדה בנסיונות להבריח פליטים יהודים להונגריה. הועדה שיגרה שליחים מפלגים שונים של הפוליטיקה היהודית אל תוך פולין על מנת לנסות ולאתר יהודים ולהבריחם להונגריה דרך סלובקיה. פעילות זו שקיבלה את שם הצופן "טיול" הצליחה להעביר כאלף ומאה יהודים מפולין הכבושה אל הונגריה.

עם כיבוש הונגריה, באופן מובן נפסקה פעילות זו, את מקומה תפסו עיסוק במשא ומתן על הצלת יהודים עם הנאצים בו עסק קסטנר ושכנוע הגורמים המתונים בהנהגה ההונגרית לבוא לעזרת היהודים בו עסק קומוי. יחד עם זאת קומוי עסק (אם כי במידה פחותה) גם במשא ומתן עם הנאצים ומילא תפקיד גם ב"רכבת הניצולים" שארגן קסטנר.

השתלטותו של פרנץ סלשי ומפלגתו (צלב החץ) הפשיסטית על הונגריה ב-15 באוקטובר 1944 שינה שוב את קווי פעילותו של קומוי שהחל לעזור ליהודי בודפשט דרך קשריו הענפים. בספטמבר 1944 מינה פרידריך בורן, נציג הצלב האדום בהונגריה את קומוי לראש "אגף A", המוכר גם בשם "מחלקת הילדים של הצלב האדום", שהוקם על מנת להציל ילדים יהודים ומאוחר יותר אף דאג לצרכיהם של יהודי בודפשט. במסגרת זו, בין השאר, הקים קומוי מספר בתי-ילדים שהביאו להצלת של כארבעת אלפים עד חמשת אלפים ילדים. מטה הארגון הוקם ברחוב מרלג בבודפשט, אל המטה הגיעו יהודים רבים שמסרו את ילדיהם אל המטה. הילדים הועברו אל עשרים ושמונה בתי-ילדים שהוקמו במהירות ועמדו תחת חסות של הצלב האדום. בתוך הבתים פעלו חברי תנועות הנוער הציוניות שדאגו להדרכה ולחינוך. למזון דאגה "המפקדה החלוצית". על אף חסינותם הבינלאומית של בתים אלו לא תמיד כיבדו אנשי "צלב החץ" את החסינות וידוע על מקרה אחד לפחות בו אלו השמידו בית-ילדים שלם. באופן כללי זכו הילדים ששוכנו בבתים מוגנים אלו בתנאים טובים שהורעו רק לקראת סוף מלחמת העולם השנייה עם התגברות ההפצצות על בודפשט. פעילות נוספת בה היה מעורב קומוי הייתה חלוקת תעודות החסות הספרדיות על-ידי ג'ורג'יו פרלאסקה, שהקנו לכשלושת אלפי למחזיקיהם מעמד של תושב-חוץ ובמידה לא מבוטלת הצילו אותם. קומוי הסתייע בפעולותיו בתנועות הנוער הציוניות, בצלב האדום, בדיפלומטים של מדינות ניטרליות וביודנראט. רוב הפעילות נועדה לספק ליהודים מחסה והגנה מפני אנשי "צלב החץ". במסגרת זו, בין השאר, הקים קומוי מספר בתי-ילדים שהביאו להצלת של כחמשת אלפים ילדים.

על אף שקומוי היה יכול לעזוב את אירופה ברכבת של קסטנר, הוא בחר להישאר ולסייע ליהודי הונגריה. קומוי עצמו נחטף זמן קצר לפני שחרור בודפשט בידי אנשי "צלב החץ" ונרצח בשל פעילויות ההצלה שלו. לאחר מותו נקרא על שמו המושב יד נתן שבישראל והוענק לו "עיטור הונגריה לחרות".

## [עריכה] לקריאה נוספת

- אליהו גלאור, אוטו קומוי, גיבור פוליטי וקרבן השואה בהונגריה, משואה קובץ כ"א (1993), עמ' 109.

## [עריכה] קישורים חיצוניים

- בודפשט בתקופת השואה, אלבום תמונות, במרכז המולטימדיה של לימוד השואה של מרכז שמעון ויזנטל

## [עריכה] ביבליוגרפיה

- ברהם, רנדולף, ועדת העזרה וההצלה בבודפשט, בתוך האנציקלופדיה של השואה, כרך ב' עמ' 438-440.
- רוזט, רוברט, קומויי (קאן), אוטו (נתן), בתוך האנציקלופדיה של השואה, כרך ה' עמ' 1081-1082. (ראה גם [1] באתר יד ושם, נפתח בקובץ אקרובט)
- שיטות הצלה והצלחתן באתר "דעת".

מקור: http://he.wikipedia.org../../../%D7%90/%D7%95/%D7%98/%D7%90%D7%95%D7%98%D7%95_%D7%A7%D7%95%D7%9E%D7%95%D7%99.html

קטגוריה: יהודים בשואה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש